**טייפון קורקוט** (בטורקית: **Tayfun Korkut**, נולד ב-2 באפריל 1974 בשטוטגרט שבגרמניה המערבית) הוא כדורגלן עבר טורקי-גרמני ששיחק בעמדת הקשר, ומאמן כדורגל.

ככדורגלן, קורקוט הצליח בעיקר בפנרבחצ'ה ובריאל סוסיאדד, וערך 42 הופעות במדי נבחרת טורקיה, עמה השתתף ביורו 1996 וביורו 2000.

כמאמן, קורקוט אימן תחילה קבוצות נוער שונות, ואחר כך שימש עוזר מאמן בנבחרת טורקיה, וכמאמן ראשי בהנובר 96, פ.צ. קייזרסלאוטרן, באייר לברקוזן ושטוטגרט.

קריירה ככדורגלן
---------------

### קריירת מועדונים

קורקוט שיחק כנער במועדון הגרמני שטוטגרטר קיקרס, ובעונת 1994/95 החל לשחק בקבוצה הבוגרת של המועדון, ששיחקה אז בליגה האזורית הדרומית בגרמניה, שהייתה אז הליגה הגרמנית השלישית בהיררכיית הליגות. בעונה זו ערך קורקוט 14 הופעות, וסייע לקבוצתו לסיים במקום השני. בקיץ 1995 עבר קורקוט לפנרבחצ'ה מליגת העל הטורקית. כבר בעונת הבכורה שלו בקבוצה, 1995/96, קורקוט הבקיע חמישה שערים בשלושים הופעות, וזכה עם פנרבחצ'ה באליפות. קורקוט המשיך לשחק בפנרבחצ'ה עוד ארבע עונות נוספות, בהן סיים עם הקבוצה פעם אחת במקום השני, פעמיים במקום השלישי ופעם אחת במקום הרביעי, כשהוא ממשיך להיות שחקן חשוב במערך הקבוצה. בקיץ 2000 עזב קורקוט את פנרבחצ'ה וחתם בריאל סוסיאדד מהלה ליגה. בשתי עונותיו הראשונות בקבוצה, סיים קורקוט עם הקבוצה במקום ה-13 בליגה. בעונתו השלישית בקבוצה, 2002/03, קורקוט היה שותף לאחת העונות הטובות בתולדות המועדון, כשסיים עמו במקום השני בליגה, מרחק שתי נקודות בלבד מהאלופה ריאל מדריד, כשהוא משתף פעולה עם בן ארצו ניהאט קהבצ'י ועם צ'אבי אלונסו, ולרי קרפין ודרקו קובאצ'ביץ'. לאחר הישג זה, עזב קורקוט את ריאל סוסיאדד וחתם באספניול, עמה סיים במקום ה-17 בליגה, מרחק שתי נקודות בלבד מירידת ליגה. לאחר עונה אחת באספניול, שיחק קורקוט עונה אחת בבשיקטש הטורקית, עמה סיים במקום הרביעי בליגת העל הטורקית את עונת 2004/05. לאחר עונה אחת בבשיקטש, עבר קורקוט לגנצ'לרבירליגי, אף היא מליגת העל הטורקית, וסיים עמה את עונת 2005/06 במקום השישי בליגה. בתום עונה זו, פרש קורקוט ממשחק פעיל, כשהוא בן 32.

### קריירה בינלאומית

את הופעת הבכורה שלו במדי נבחרת טורקיה ערך קורקוט בשנת 1995. בשנת 1996 זומן קורקוט לסגל הטורקי ליורו 1996, בו ערך הופעה אחת, כששיחק 90 דקות במחזור האחרון של שלב הבתים, בו הפסידה טורקיה 3-0 לדנמרק. טורקיה וקורקוט סיימו את הטורניר הזה ללא נקודות והודחו בתום שלב הבתים. למונדיאל 1998 כשלו טורקיה וקורקוט להעפיל, אך כן העפילו ליורו 2000. בטורניר זה קורקוט נטל חלק חשוב הרבה יותר, כשפתח בהרכב בשניים משלושת משחקיה של טורקיה בשלב הבתים ונכנס כמחליף במשחק נוסף. אחד המשחקים בהם פתח קורקוט היה הניצחון 2-0 על בלגיה, שהביא להדחת בלגיה המארחת מהטורניר שהיא אירחה כבר בשלב הבתים ולהעפלתה של טורקיה לרבע הגמר. טורקיה וקורקוט הודחו ברבע הגמר לאחר הפסד 2-0 לפורטוגל, במשחק בו קורקוט שיחק 90 דקות. במוקדמות מונדיאל 2002 קורקוט הבקיע את שערו היחיד במדים הלאומיים, בניצחון 3-0 על אזרבייג'ן ביוני 2001. עם זאת, קורקוט לא נכלל בסגל הסופי של טורקיה, שהעפילה למונדיאל 2002 עצמו, ולא נטל חלק בטורניר המוצלח ביותר בתולדות הכדורגל הטורקי, בו סיימה טורקיה במקום השלישי. קורקוט המשיך לשחק בנבחרת טורקיה עד לשנת 2003, בה ערך את הופעתו ה-42 והאחרונה במדים הלאומיים.

קריירה כמאמן
------------

לאחר פרישתו, אימן קורקוט קבוצות נוער שונות. תחילה אימן את הקבוצה של ריאל סוסיאדד עד גיל 19, ואחר כך אימן את הופנהיים עד גיל 17 ואת שטוטגרט עד גיל 19. בשנת 2012 מונה קורקוט כעוזר מאמן בנבחרת טורקיה, תפקיד בו החזיק עד לסוף שנת 2013.

בדצמבר 2013 מונה קורקוט לראשונה כמאמן ראשי בקבוצת בוגרים, כשחתם בהנובר 96 מהבונדסליגה, שפתחה בצורה חלשה את עונת 2013/14. קורקוט שמר על יציבות בחצי השני של עונת 2013/14, וסיים עם המועדון במקום העשירי בבונדסליגה. את עונת 2014/15 פתחה הנובר תחת קורקוט בצורה טובה מאוד ומוקמה בין קבוצות הצמרת בחודש נובמבר 2014, אך לאחר מכן, לא השיגה ניצחון במשך 16 מחזורים רצופים, ואף הודחה מהגביע הגרמני על ידי ו.פ.ר. אאלן מהליגות הנמוכות. באפריל 2015, במהלך רצף המשחקים הארוך ללא ניצחון פוטר קורקוט, לאחר תבוסה 4-0 לבאייר לברקוזן, כשהנובר הייתה במקום ה-15 ובסכנת ירידה ממשית. לאחר פיטורי קורקוט, הנובר השיגה שני ניצחונות ושתי תוצאות תיקו, שהספיקו לה כדי להישאר בליגה. ביוני 2016 מונה קורקוט כמאמן פ.צ. קייזרסלאוטרן ששיחקה אז בבונדסליגה השנייה, אך התפטר מתפקידו בדצמבר 2016, לאחר חצי עונה בה השיג ארבעה ניצחונות, שבע תוצאות תיקו ושבעה הפסדים. זמן קצר לאחר מכן, במרץ 2017, מונה קורקוט כמאמן באייר לברקוזן עד לתום עונת 2016/17. קורקוט לא הצליח להשיג אחוזי הצלחה גבוהים עם באייר לברקוזן, ובתום העונה, לא הוארך חוזהו בקבוצה.

בינואר 2018 מונה קורקוט כמאמן שטוטגרט, העולה החדשה לבונדסליגה, שפתחה את עונת 2017/2018 בצורה חלשה. קורקוט הצעיד את שטוטגרט לחצי עונה שני מוצלח הרבה יותר, וסיים עם הקבוצה במקום השמיני. עם זאת, קורקוט פתח את עונת 2018/2019 בצורה חלשה, ופוטר אחרי שבעה מחזורי ליגה, כשבמקומו ממונה מרקוס ויינצירל.

קישורים חיצוניים
----------------

ויקישיתוף מדיה וקבצים בנושא **טייפון קורקוט** בוויקישיתוף

* פרופיל, באתר Transfermarkt
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu
* פרופיל המאמן, באתר Transfermarkt

| מאמני הבונדסליגה |
| --- |
| 

|  |
| --- |
| **אנריקו מאסן** (אאוגסבורג) • **אורס פישר** (אוניון ברלין) • **אוליבר גלסנר** (איינטרכט פרנקפורט) • **פרנק קרמר** (ארמיניה בילפלד) • **צ'אבי אלונסו** (באייר לברקוזן) • **יוליאן נגלסמן** (באיירן מינכן) • **תומאס לטץ'** (בוכום) • **אדין טרזיץ'** (בורוסיה דורטמונד) • **דניאל פארקה** (בורוסיה מנשנגלדבך) • **שטפן לייטל** • (גרויטר פירט) • (הופנהיים) • **פליקס מגאת** (הרטה ברלין) •(וולפסבורג) • **סטפן באומגרט** (פ.צ. קלן) • **כריסטיאן שטרייך** (פרייבורג) • **בו סוונסון** (מיינץ 05) • **מרקו רוזה** (ר.ב. לייפציג) • **פלגרינו מטארצו** (שטוטגרט) |

 |

| **נבחרת טורקיה – יורו 1996** |
| --- |
| 1 עדנאן • 
2 רספ • 
3 אלפאי • 
4 ודאט • 
5 טוגאי • 
6 אטרורול • 
7 האמי • 
8 אוגון • 
9 שוקור • 
10 אוגוז • 
11 אורחאן • 
12 פארוק •
13 ראחים • 
14 סאפט •
15 טייפון •
16 סרגן •
17 עבדוללה •
18 עריף •
19 טולונאי •
20 בולנט •
21 זבנר •
22 רושטו •
מאמן: טרים | טורקיהטורקיה |

| **נבחרת טורקיה – יורו 2000** |
| --- |
| 1 רושטו • 
2 טייפור • 
3 אוגון • 
4 אקייל • 
5 אלפאי • 
6 ארדם • 
7 בורוק • 
8 קרימוגלו • 
9 שוקור • 
10 סרגן • 
11 טייפון • 
12 צ'טקיץ' •
13 עוסמן • 
14 סואט •
15 איזט •
16 ארגון •
17 אוקטאי •
18 אקמאן •
19 ארג'ן •
20 אונסל •
21 פבזי •
22 אומיט דבאלה •
מאמן: דניזלי | טורקיהטורקיה |

|  |  |
| --- | --- |
| בקרת זהויות עריכת הנתון בוויקינתונים | 
* GND: 1173440615
* VIAF: 1623154501940739210001
* WorldCat (עם VIAF): 1623154501940739210001

 |